Sommeren begynder så småt at lakke mod enden. Trods det er der masser af varme i luften, og badevandet er dejligt lunt. Der er allerede færre solskinstimer, men for badevandet skifter temperaturen ikke fra dag til dag. Vandet varmes gradvist op over hele sommeren for at toppe her omkring sommerens slutning. Dernæst begynder afkølingen, der varer omkring det næste halve års tid. TV 2 VEJRs badevandspatrulje er godt nok officielt stoppet for i år samtidig med skolernes sommerferie, men alligevel får vi fortsat målinger ind fra hele Danmark. Nogle af badevandsmålerne fortsætter faktisk hele vinteren igennem. Se badevandet her Du kan følge badevandstemperaturen her på hjemmesiden eller i TV 2 VEJRs app. Som det ser ud nu, er gennemsnitsbadevandstemperaturen 22,1 grader, så der er fortsat gode muligheder for en varm badetur. Det regnes for en officiel badedag, når den gennemsnitlige temperatur af alle badevandsmålingerne er over 19 grader. Startede med ferien Årets første badedag faldt passende nok sammen med den første dag i skolernes sommerferie, da temperaturen nåede 19,2 grader 25. juni. Den første badedag 2022 kom dermed også blandt de tidligste nogensinde registreret. Godt badeår Siden da har vi haft en række gode badedage, der bringer årets badesæson ind på en top ti over gode badeår i Danmark. Faktisk er der registreret ikke mindre end 27 badedage i år. Og temperaturen er fortsat høj. Nu holder vi blot skarpt øje med, hvor længe det gode badevejr bliver ved, og hvor sent vi får årets sidste badedag.

Opsummering:
Gennemsnitstemperaturen på det danske badevand er nu oppe på 22,1 grader.